**Igénybejelentés**

**a téli rezsicsökkentésben korábban nem részesült háztartások részére**

**Tisztelt Lakosság!**

Augusztus elején tájékoztattuk Önöket a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri természetbeni támogatásáról szóló kormányhatározat megjelenéséről és szíves türelmüket kértük a részletszabályok és az igénybejelentéshez szükséges nyomtatványok megjelenéséig.

Hivatalunk rendelkezésére bocsátották a szükséges tudnivalókat és az igényléshez szükséges nyomtatványt, így **megkezdhetjük az igények összegyűjtését.**

**Felhívjuk azon háztartások figyelmét, akik vezetékes gáz- vagy távfűtéstől eltérő fűtőanyagot használnak és eddig a 12 ezer forint összegű téli rezsicsökkentésben nem részesültek, hogy az igénybejelentő nyilatkozatukat legkésőbb 2018. október 15. 16:00 óráig papír alapon juttassák el hivatalunk részére.**

**Az ehhez szükséges nyomtatvány a Községházán vagy a családsegítőtől kérhető, illetve a** [**www.mecser.hu**](http://www.mecser.hu) **weblapról is letölthető.**

Hivatalunknak az összegyűjtött igényekről 2018. október 17. napjáig kell tájékoztatást nyújtania a Belügyminisztériumnak és a Belügyminisztérium Országos Katasztrófavédelmi Főigazgatósága ellenőrzi a benyújtott igényeket, majd az igényfelmérés eredményéről 2018. október 31-ig tájékoztatják a Kormányt és a szükséges források önkormányzatonkénti összegéről ezzel egyidejűleg születik kormánydöntés. A támogatás felhasználásának részletszabályait az önkormányzat részére kiadott támogatói okirat fogja szabályozni.

**Felhívjuk továbbá a szíves figyelmüket, hogy az igényelt támogatás nem pénzben, hanem fűtőanyag formájában kerül majd kiutalásra, amely a kiválasztott vállalkozásoktól lesz majd átvehető. Az átvétellel kapcsolatos további tudnivalókról majd az ősz folyamán adunk tájékoztatást.**

Várjuk igénybejelentéseiket, és az ezzel kapcsolatban felmerülő esetleges további kérdéseik esetén is rendelkezésre állunk.

Mecsér, 2018. 08. 14.

dr. Tóth Tünde

jegyző